[一·三] 子曰:“巧言令色,鲜矣仁!”
[三·三] 子曰:“人而不仁,如礼何?人而不仁,如乐何?”
[四·一] 子曰:“里仁为美。择不处仁,焉得知?”
[四·二] 子曰:“不仁者不可以久处约,不可以长处乐。仁者安仁,知者利仁。”
[四·三] 子曰:“唯仁者能好人,能恶人。”
[四·四] 子曰:“苟志于仁矣,无恶也。”
[四·六] 子曰:“我未见好仁者,恶不仁者。好仁者,无以尚之;恶不仁者,其为仁矣,不使不仁者加乎其身。有能一日用其力于仁矣乎?我未见力不足者。盖有之矣,我未之见也。”
[四·七] 子曰:“人之过也,各于其党。观过,斯知仁矣。”
[五·八] 孟武伯问子路仁乎?子曰:“不知也。”又问。子曰:“由也,千乘之国,可使治其赋也,不知其仁也。”“求也何如?”子曰:“求也,千室之邑,百乘之家,可使为之宰也,不知其仁也。”“赤也何如?”子曰:“赤也,束带立于朝,可使与宾客言也,不知其仁也。”
[六·七] 子曰:“回也,其心三月不违仁,其余则日月至焉而已矣。”
[六·二十二] 樊迟……问仁。曰:“仁者先难而后获,可谓仁矣。”
[六·三十] 子贡曰:“如有博施于民而能济众,何如?可谓仁乎?”子曰:“何事于仁!必也圣乎!尧舜其犹病诸!……”
[九·一] 子罕言利,与命,与仁。
[十二·一] 颜渊问仁。子曰:“克己复礼为仁。一日克己复礼,天下归仁焉。为仁由己,而由人乎哉?”颜渊曰:“请问其目。”子曰:“非礼勿视,非礼勿听,非礼勿言,非礼勿动。”颜渊曰:“回虽不敏,请事斯语矣。”
[十二·三] 司马牛问仁。子曰:“仁者其言也讱。”曰:“其言也讱,斯谓之仁已乎?”子曰:“为之难,言之得无讱乎?”
[十二·二十二] 樊迟问仁。子曰:“爱人。”问知。子曰:“知人。”樊迟未达。子曰:“举直错诸枉,能使枉者直。”樊迟退,见子夏。曰:“乡也吾见于夫子而问知,子曰,‘举直错诸枉,能使枉者直’,何谓也?”子夏曰:“富哉言乎!舜有天下,选于众,举皋陶,不仁者远矣。汤有天下,选于众,举伊尹,不仁者远矣。”
[十三·十九] 樊迟问仁。子曰:“居处恭,执事敬,与人忠。虽之夷狄,不可弃也。”
[十四·四] 子曰:“有德者必有言,有言者不必有德。仁者必有勇,勇者不必有仁。”
[十四·六] 子曰:“君子而不仁者有矣夫,未有小人而仁者也。”
[十四·七] 子曰:“爱之,能勿劳乎?忠焉,能勿诲乎?”
[十五·三十五] 子曰:“民之于仁也,甚于水火。水火,吾见蹈而死者矣,未见蹈仁而死者也。”
[十五·三十六] 子曰:“当仁不让于师。”
[十七·六] 子张问仁于孔子。孔子曰:“能行五者于天下,为仁矣。”请问之。曰:“恭、宽、信、敏、惠。恭则不侮,宽则得众,信则人任焉,敏则有功,惠则足以使人。”
[十七·十七] 子曰:“巧言令色,鲜矣仁。”